b'\n_START_ARTICLE_\n10. bataljon za mednarodno sodelovanje Slovenske vojske\n_START_SECTION_\nZgodovina\n_START_PARAGRAPH_\nBataljon je nastal z Odlokom MORS leta 1996. Organiziran je bil z namenom izvajanja celovite obrambe domovine s posebnim poudarkom na mednarodnem sodelovanju._NEWLINE_Prvi pripadniki so bili prostovoljci iz vseh enot SV, ki so se odlikovali z \xc5\xbeeljo po udejstvovanju in dokazovanju v mednarodnem okolju ter uvajanju novitet v Slovensko vojsko, skladno s standardi NATO._NEWLINE_Enota in njeni pripadniki so v Slovensko vojsko vna\xc5\xa1ali nove organizacijske pristope, nova pravila delovanja, novo pod\xc4\x8dastni\xc5\xa1ko strukturo in nove \xc5\xa1tabne procese._NEWLINE_Pripadniki enote so kot prvi v Slovenski vojski, skupaj s pripadniki sanitetne enote, sodelovali na mednarodni misiji Alba v Albaniji. Prav tako so kot prvi v Slovenski vojski sodelovali na eni izmed misij zdru\xc5\xbeenih narodov na Cipru - UNFICYP.\n_START_SECTION_\nZnak enote\n_START_PARAGRAPH_\nPripadniki bMS so izdelali svoj lik in znak enote. Lik pripadnika se glasi:_NEWLINE_Moj poklic je \xc4\x8dastnem in odgovoren_NEWLINE_Izrek\xc2\xa0\xc2\xbb Ne stori drugemu tistega, kar ne \xc5\xbeeli\xc5\xa1, da drugi stori tebi\xc2\xab, je moje vodilo pri delu s soborci._NEWLINE_Skrbim, da mi bosta oro\xc5\xbeje in oprema slu\xc5\xbeila v trenutku, ko ju bom najbolj potreboval._NEWLINE_Moj videz je meni v \xc4\x8dast in moji enoti v ponos._NEWLINE_Od mene pri\xc4\x8dakujejo ve\xc4\x8d in bolje._NEWLINE_Poklicu , svoji enoti, Slovenski vojski in domovini sem popolnoma predan in zato jih nikoli in nikdar ne bom izdal in ne bom dovolil, da bi to storili drugi._NEWLINE_Rad delam v skupini in vem, da smo skupaj mo\xc4\x8dni in nepremagljivi._NEWLINE_Vodim s primerom zato skrbim za svojo telesno in psihi\xc4\x8dno pripravljenostjo ter se nenehno u\xc4\x8dim izobra\xc5\xbeujem in urim._NEWLINE_Iskren sem do sebe in do drugih ... v strahu in pogumu!_NEWLINE_Znak enote je predstavljal kratki me\xc4\x8d, ki naj bi izhajal iz \xc4\x8dasov Karantanije, postavljen v obrambni polo\xc5\xbeaj \xc4\x8dez obris Slovenije, simbolizira odlo\xc4\x8denost pripadnikov enote ubraniti Slovenijo pred vsakr\xc5\xa1no nevarnostjo. Kovinska vite\xc5\xa1ka rokavica simbolizira oklep motoriziranega bataljona in vite\xc5\xa1ko \xc4\x8dast bojevnikov, s katero smo se pripadniki poistovetili. Lipova vejica simbolizira zvestobo slovenski zgodovinski tradiciji \xe2\x80\x93 upornost in sposobnost pre\xc5\xbeiveti, \xc4\x8deprav ti viharji ruvajo korenine. Olj\xc4\x8dna vejica simbolizira usmerjenost nalog bataljona v prina\xc5\xa1anje miru dr\xc5\xbeavam, v katerih divja vojna. Tako kot se vejici prepletata, se prepleta tudi poslanstvo bataljona: s prina\xc5\xa1anjem miru nestabilnim obmo\xc4\x8djem sveta zagotavljati mir in obstanek svoji domovini. Izbiri mota v latin\xc5\xa1\xc4\x8dini je botrovalo mednarodno okolje delovanja bataljona. Latin\xc5\xa1\xc4\x8dina je namre\xc4\x8d eden izmed nevtralnih jezikov za mednarodno sporazumevanje predvsem v strokovnem izrazoslovju._NEWLINE_Bataljon se je leta 2001 preimenoval v 10. motorizirani bataljon Slovenske vojske (10. MOTB).'